將適毗陵道中遇居簡上人
作者：周弼
朝代：宋

paragraphs: 姑蘇觀下逢居簡，帽子欹斜衣懶散。
自言契闊漫東西，雖老猶能青白眼。
知音不在禪床久，抱刺懷書謹奔走。
反舌無聲亂草間，回首盡成獅子吼。
荒蕪野寺孤城外，赤葉黄蘆日相對。
午睡雙鳩喚欲醒，起傍生臺炙肩背。
弄筆濡毫總蕭索，尚餘酒量添於昨。
語盡橫塘笛未終，東風滿面楊花落。
匆匆解纜攙程去，從此相期更何處。
一碗官酤般若湯，把手同看獨孤樹。